《七夕陈忠甫见过夜话 其二》
明代·潘光统

物候催残暑，飘零得旧游。双星河汉夕，一叶蓟门秋。

缮性依禅室，归心忆钓舟。绮纨非所好，宁敢傲王侯。

作者简介：潘光统，字少承，号滋兰。顺德人。明世宗嘉靖二十年（一五四一）贡生，入太学。授光禄寺署丞，迁京府通判。著有《滋兰集》。明郭棐《粤大记》卷二四、清康熙《顺德县志》卷七、清道光《广东通志》卷二七九有传。